JayJayThrowThrow/commonwealth-wiki-mix huggingface dataset:
سید حیدر بخش حیدری

تصغیر|طوطا کہانی - حیدر بخش حیدری
حیدر بخش حیدری دہلی میں پیدا ہوئے۔ فورٹ ولیم کالج کے مصنفین میں سے میرامن کے بعد جس مصنف کو زیادہ شہرت حاصل ہوئی، وہ سید حیدر بخش حیدری ہیں۔ دہلی کی بربادی کے زمانے میں حیدری کے والد دہلی سے بنارس چلے گئے۔ فورٹ ولیم کالج کے لیے ہندوستانی منشیوں کی ملازمت کے بارے میں سن کر حیدر بخش ملازمت کے لیے کلکتہ گئے۔ ڈاکٹر گلکرسٹ تک رسائی کے لیے ایک قصہ مہر و ماہ بھی ساتھ لکھ کر گئے۔ گلکرسٹ نے کہانی کو پسند کیا اور اُن کو کالج میں بطور منشی مقر ر کیا۔ وہ بارہ برس تک کالج سے منسلک رہے۔ 1823ء میں بنارس میں انتقال کر گئے۔
فورٹ ولیم کالج کے تمام مصنفین میں سے سب سے زیاد ہ کتابیں لکھنے والے سید حیدر بخش حیدری ہیں۔ ان کی تصانیف کی تعداد دس کے قریب ہے جن میں
* قصہ مہر و ماہ
* قصہ لیلیٰ مجنوں
* ہفت پیکر
* تاریخ نادری
* گلزار دانش
* گلدستہ حیدری
* گلشن ہند
* طوطا کہانی
* آرائش محفل

حیدر بخش حیدری کی شہرت کا سبب اُن کی دو کتابیں طوطا کہانی، آرائش محفل ہیں۔ یہ دونوں کتابیں داستان کی کتابیں ہیں جو جان گلکرسٹ کی فرمائش پر لکھی گئیں۔
طوطا کہانی

طوطا کہانی مختلف کہانیوں کا ایک مجموعہ ہے جس کی سب کہانیاں ایک طوطے کی زبانی بیان کی گئی ہیں۔ اس کتاب میں 35 کہانیاں ہیں۔ اس میں بتایا گیا ہے کہ ایک عورت اپنے شوہر کی عدم موجودگی میں اپنے محبوب سے ملنے جانا چاہتی ہے۔ طوطا ہر روز اس کو ایک کہانی سنانا شروع کر دیتا ہے اور ہر روز باتوں باتو ں میں صبح کر دیتا ہے اور وہ اپنے محبوب سے ملنے نہیں جا سکتی حتی کہ اس دوران اس کا شوہر آجاتا ہے۔ جہاں تک کتاب کے اسلوب کا تعلق ہے تو سادگی کے ساتھ ساتھ حیدری نے عبارت کو رنگین بنانے کے لیے قافیہ پیمائی سے بھی کام لیا ہے۔ اس کے علاو ہ موقع اور محل کے مطابق اشعار کا بھی استعمال کیا ہے۔ طوطا کہانی کی داستانوں میں جابجا مسلمانوں کی معاشرت اور ان کے رہنے سہنے کی بھی جھلک پیش کی ہے۔
آرائش محفل (قصہ حاتم طائی)

حیدری کی دوسری کتاب آرائش محفل (قصہ حاتم طائی) ہے جو اپنی داستانوی خصوصیات کی بنا پر توتا کہانی سے زیادہ مقبول ہوئی۔ اس کتاب میں حیدری نے حاتم کے سات مہموں کو قصے کے انداز میں بیان کیا ہے۔
اسے فارسی سے ترجمہ کیا لیکن اپنی طبیعت کے مطابق اس میں اضافے بھی کیے ہیں۔ جہاں تک اس کے اسلوب کا تعلق ہے تو زبان میں متانت اور سنجیدگی کے ساتھ ساتھ سادگی اور بے تکلفی بھی پائی جاتی ہے۔ اس میں توتا کہانی کی طرح جان بوجھ کر محاورات کا استعمال نہیں کیا گیا۔ جبکہ داستان کے نقطہ نظر سے دیکھا جائے تو اس میں وہ تمام لوازمات شامل ہیں جو کسی داستان کا حصہ ہونے چاہیے اس لیے کتاب میں مافوق الفطرت عناصر کی فروانی ہے۔
میر شیر علی افسوس نے بھی آرائش محفل کے نام سے کتاب لکھی مگر وہ سبحان رائے بٹالوی کی فارسی تاریخ کی کتاب خلاصۃ التواریخ کا اردو ترجمہ ہے۔
حوالہ جات

زمرہ:انیسویں صدی کے اردو مصنفین
میر شیر علی افسوس

میر شیر علی افسوس (پیدائش: 1737ء – وفات: 1809ء) فورٹ ولیم کالج، کلکتہ کے نامور مصنفین اور انشائیہ پردازوں میں سے ایک تھے۔

وہ اردو نثر کی تاریخ میں ایک اہم مقام رکھتے ہیں، خاص طور پر فورٹ ولیم کالج کے تحت سلیس اردو نثر کو فروغ دینے کی کوششوں کے حوالے سے۔ ان کا تخلص افسوس تھا اور ان کا تعلق ایک ایسے دور سے تھا جب اردو زبان و ادب میں بڑے پیمانے پر لسانی اور ادبی تجربات ہو رہے تھے۔
ابتدائی زندگی

فورٹ ولیم کالج کے مشہور مصنفین میں میر شیر علی افسوس کا نام بھی شامل ہے۔ میر شیر علی افسوس کے آباو اجداد ایران سے آکر ہندوستان میں آباد ہوئے۔
میر شیر علی افسوس دہلی 1737ء میں پیدا ہوئے۔ لیکن دہلی کی تباہی کے بعد افسوس لکھنؤ چلے گئے۔ کرنل اسکاٹ کی بدولت فورٹ ولیم کالج کے منشیوں میں بھرتی ہوئے ۔
فورٹ ولیم کالج سے وابستگی

لکھنؤ میں، نواب آصف الدولہ کے نائب نواب رضا خاں کے توسط سے ان کی ملاقات کرنل اسکاٹ سے ہوئی، جنھوں نے ان کی علمی قابلیت کو سراہا اور انھیں کلکتہ میں قائم شدہ فورٹ ولیم کالج بھیج دیا۔ میر شیر علی افسوس کو 1800ء میں کالج کے منشیوں میں بھرتی کیا گیا جہاں انھوں نے اپنی باقی زندگی تصنیف و تالیف کے لیے وقف کر دی۔
ادبی خدمات

فورٹ ولیم کالج کے زمانے میں، میر شیر علی افسوس نے دو اہم کتابیں تصنیف کیں جو اردو نثر کے فروغ میں سنگ میل ثابت ہوئیں۔ یہ تصانیف زیادہ تر فارسی کتب کے اردو ترجمے اور انشائیہ پر مبنی ہیں۔
باغِ اردو

باغ اردو شیخ سعدی کی مشہور فارسی کتاب گلستان سعدی کا اردو ترجمہ ہے۔ یہ کتاب 1803ء میں مکمل ہوئی اور کالج کے نصاب میں شامل کی گئی۔


> اس کتاب میں سادگی کی کمی ہے اس میں عربی اور فارسی الفاظ کا استعمال زیادہ ہے۔ افسوس نے فارسی کے محاورے اور اسلوب کا موزوں اردو بدل تلاش کرنے کی کوشش نہیں کی۔ اس لیے کتاب میں نہ سلاست پیداہوئی ہے اور نہ روانی اور بے تکلفی۔
آرائش محفل

آرائش محفل منشی سبحان رائے بٹالوی کی فارسی تاریخ کی کتاب خلاصۃ التواریخ کا اردو ترجمہ ہے۔ یہ کتاب 1805ء میں مکمل ہوئی اور اس کا شمار اردو کی تاریخ نویسی کی ابتدائی اہم کتب میں ہوتا ہے۔
یہ تاریخ کی کتاب ہونے کے باجود اپنے سادہ اور پروقار اسلوب کی بناءپر نیے دور کے ادب کی کتابوں میں شامل ہونے لگی ہے۔ عبار ت میں سلاست، روانی اور بے تکلفی اس کتاب کا خاصہ ہے۔ اس میں باغ اردو کے مقابلے میں سلاست اور روانی زیادہ ہے اور یہ اپنے وقت کے ادبی تقاضوں کو پورا کرتی ہے۔
وفات

میر شیر علی افسوس نے اپنی زندگی کا آخری حصہ کلکتہ میں گزارا اور وہیں ان کا انتقال 1809ء میں ہوا۔
حوالہ جات
میر بہادر علی حسینی

میر بہادر علی حسینی فورٹ ولیم کالج کے میر منشی تھے۔ میرامن انھی کی وساطت سے فورٹ ولیم کالج میں بھرتی ہوئے تھے۔ ان کے حالات زندگی کے بارے میں بھی کچھ زیادہ علم نہیں۔ ( دراصل یہ ضلع جونپور میں شاہ گنج قصبہ کے نزدیک موضع بڑا گاؤں کے رہنے والے تھے اور موضع موںٔی میں خاندان حسینی سادات کے ایک بزرگ تعلقہ دار اور مشہور حکیم و طبیب حکیم مولا علی حسینی کے داماد تھے , جن کا نام بہادر علی حسینی تھا مگر آج قرب و جوار میں شہید بابا کے نام سے جانے جاتے ہیں ، کیوںکہ کہا جاتا ہے کہ آپ ١٨٥٧ میں ایک دفعہ موںٔی آ رہے تھے تو درمیان راہ میں آپ کو شہید کر دیا جاتا ہے اور قبرستان حکیم سید حسین حسینی میں آپ کو دفن کیا جاتا ہے جہاں آج بھی لوگ آپ کی قبر پر پھول مالا چڑھاتے ہیں اور آپ کے توسط سے دعائیں بھی مانگتے ہیں ) ان کی پیدائش اور وفات کے متعلق کچھ نہیں کہا جا سکتا۔ ان کے والد کا نام سید عبد اللہ کاظم بتایا جاتا ہے۔ تذکرہ نگارلکھتے ہیں کہ حسینی شاعر بھی تھے اور نثر نگار بھی۔ وہ کب فورٹ ولیم کالج میں بھرتی ہوئے اور کب تک منسلک رہے اس کے بارے میں معلومات موجود نہیں۔ انھوں نے فورٹ ولیم کالج کے زمانہ میں کئی کتابیں لکھیں جو مندرجہ زیل ہے۔
”نثر بے نظیر “ میر حسن کی مشہور زمانہ مثنوی ”سحر البیان“ کی کہانی کو نثر میں بیان کیاہے۔ ترجمہ کرتے وقت حسینی نے وہی فضاءپیش کی ہے جو سحرالبیان کا خاصہ ہے۔
”اخلاق ہندی“ حسینی نے جان گلکرسٹ کی فرمائش پر ”مفر ح القلوب “ کا سلیس اردو میں ترجمہ کیا ہے۔ اور اس کانام اخلاق ہندی رکھا ہے۔
”تاریخ آسام“ بھی ترجمہ ہے یہ شہاب الدین طالش ابن ولی محمد کی فارسی تاریخ آسام کا اردو ترجمہ ہے۔
” رسالہ گلکرسٹ“ دراصل گلکرسٹ کی کتاب ”ہندوستانی زبان کے قواعد “ کا خلاصہ ہے۔
مزید دیکھیے

* اخلاق ہندی

زمرہ:اردو نثر نگار
مظہر علی ولا

ولا کی تاریخ پیدائش اور وفات کے بارے میں معلوم نہیں البتہ قیاس کیا جاتا ہے کہ وہ 1814ء تک زندہ رہے۔ اس کے بعد ان کے حالات پر پردہ پڑا ہوا ہے۔ مظہر علی ولا کا اصل نام مرزا لطف علی تھا لیکن عام طور پر مظہر علی خان کے نام سے مشہور ہیں۔ مظہر علی ولا کا تعلق بھی دہلی سے تھا۔ وہ دہلی میں پیدا ہوئے اور وہاں تربیت پائی۔ مظہر علی ولانثر نگار اور شاعر تھے فورٹ ولیم کالج کے قیام کے ساتھ ہے اس سے وابستہ ہو گئے۔ اُن کو اردو، سنسکرت اور فارسی پر مکمل دسترس حاصل تھی۔ قیام فورٹ ولیم کالج کے دوران انھوں نے کئی کتابیں تصنیف کیں۔

”مادھونل کام کندلا“ عشق و محبت کا قصہ ہے جس میں مادونل نامی ایک برہمن اور ایک رقاصہ کندلا کی داستان محبت بیان کی گئی۔ اس قصے کا اصل سنسکرت ہے برج بھاشا میں اس قصے کو موتی رام کوئی نے لکھا ہے۔ ولاِ نے گلکرسٹ کی فرمائش پر اسے قصے کوبرج بھاشا سے اردو میں ترجمہ کیا۔

”ترجمہ کریما“ ولا کی دوسری کتاب ہے۔ جو شیخ سعدی کے مشہور پند نامہ کا منظوم ترجمہ ہے۔

ہفت گلشن بھی ترجمہ ہے۔ والا نے گلکرسٹ کی فرمائش پر واسطی بلگرامی کی فارسی کتاب کو اردو میں ترجمہ کیا اس کتاب میں آداب معاشرت کے مختلف پہلوئوں کی تعلیم دی گئی ہے۔ ہر بات کی وضاحت کے ليے موزوں حکایتیں بھی بیان کی گئی ہیں۔

”بیتال پچیسی “ولا کی مشہور کتاب ہے اس کتاب کے ترجمے میں ”للو لال“ بھی ان کے ساتھ شریک تھے۔ یہ پچیس کہانیاں ہیں جو برج بھاشا سے ترجمہ کی گئی ہیں۔ کتاب میں فارسی کے الفاظ بہت کم ہیں۔ زبان ہندی آمیز ہے۔ اور سنسکرت کے الفاظ بکثرت ہیں جس کی وجہ سے عبارت سلیس و عا م فہم بھی نہیں
”اتالیق ہندی“ کی تالیف میں ولا کے علاوہ کالج کے کچھ دوسرے اہل قلم بھی شریک تھے۔ یہ کتاب اخلاقی اسباق اور کہانیوں کا مجموعہ ہے۔
حوالہ جات
مرزا کاظم علی جوان

کاظم علی جوان کی پیدائش کے بارے میں کچھ معلوم نہیں۔ مرزا کاظم علی جوان جن کا وطن دلی تھا، دلی کی تباہی کے بعد پھرتے پھراتے لکھنؤ آئے۔ لکھنؤ میں ان دنوں شعر و شاعری کی محفلیں گرم تھیں۔ بحیثیت شاعر انھوں نے بہت جلد مقبولیت حاصل کی۔ فورٹ ولیم کالج میں کرنل اسکاٹ کی وساطت سے ملازم ہوئے۔ 1801ء میں فورٹ ولیم کالج میں اپنی ملازمت کا آغاز کیا۔ 3 جولائی 1816ء کو ان کا انتقال ہوا۔
تصانیف

کاظم علی جوان کی تصانیف مندرجہ ذیل ہیں:
# ”سکنتلا“ ان کی مشہور کتاب ہے جو کالی داس کے مشہور ڈرامے شکنتلا کا ترجمہ ہے۔ اس کتاب میں جوان نے ہندوستانی معاشرت کی کہانی میں عربی اور فارسی کے الفاظ بلا تکلف استعمال کیے ہیں۔ کتاب کی عبارت مجموعی طور پر روزمرہ اور محاورے کے مطابق ہے۔
# ”بارہ ماسہ“ میں جوان نے ہندوﺅں اور مسلمانوں کے تہواروں کا حال مثنوی کے پیرائے میں بیان کیا ہے۔
بینی نارائن جہاں

بینی نرائن کا وطن لاہور تھا۔ لاہور میں پیدا ہوئے والد کا نام لکشمی نرائن تھا۔ یہیں تعلیم حاصل کی۔ گردش زمانہ کے ہاتھوں کلکتہ پہنچے سید حیدر بخش حیدری کی سفارش پر فورٹ ولیم کالج میں جگہ ملی۔ انھوں نے کل دو کتابیں تصنیف کیں۔
”چار گلشن“ ایک عشقیہ داستان ہے جس میں شاہ کیواں اور فرخندہ کی محبت کا ذکر ہے۔ یہ کسی داستان کا ترجمہ نہیں بلکہ اُن کی اپنی طبع ذاد ہے۔
”دیوان جہاں“ اردو شعرا کا تذکرہ ہے۔ یہ تذکرہ بینی نرائن جہاں نے کپتان روبک کی فرمائش پر مرتب کیا۔

زمرہ:اردو نثر نگار
زمرہ:پاکستانی نثر نگار
زمرہ:لاہوری شخصیات
شرف الدین مضمون

اکبر آباد کے قریب ایک قصبے میں پیدا ہوئے ابتدائے جوانی میں دہلی آئے۔ ابتداءمیں سپاہ گری کے پیشے کواختیار کیا لیکن بعد میں دینوی علائق سے آزاد ہو کر درویشی اختیار کر لی۔ ماحوال اور زمانے کی عام روش کے مطابق ایہام گوئی میں بھی دلچسپی لیتے تھے میر تقی میر کے خیال میں ان کے اشعار کی تعداد دوسو بنتی ہے۔ نمونہ کلام یہ ہے:

ہم نے کیا کیا نہ ترے ہجر میں محبوب کیا
صبر ایوب کیا گریہ یعقوب کیا

کوئی اس جنس کا دہلی میں خریدار نہیں
دل تو حاضر ہے ولیکن کہیں دلدار نہیں


مضمون، شرف الدین
شیخ ظہور الدین حاتم

پیدائش: 1699ء

انتقال: 1791ء

اردو شاعر۔ شیخ فتح الدین کے بیٹے تھے۔ دہلی میں پیدا ہوئے۔ سپاہی پیشہ اور شاہ محمد امین کے مرید تھے۔ کچھ عرصہ الہ آباد کے صوبے دار نواب امیر خاں کی رفاقت میں رہے۔ اس کے بعد ہدایت علی خاں، مراد علی خاں، فاخر علی خاں، جیسے امرا کبھی ان کی مدد کرتے رہے۔ آخر عمر میں گوشہ نشینی اختیار کر لی۔

فارسی اور اردو میں شعر کہتے تھے۔ فارسی میں مرزا صائب اور ریختے میں ولی دکنی کو استاد مانتے تھے۔ رفتہ رفتہ ریختے میں وہ خود استاد ہو گئے۔ سودا انھی کے شاگرد تھے۔ اصلاح زبان کا کام سب سے پہلے انھی نے شروع کیا۔ بہت سے نامانوس الفاظ ترک کرکے فصیح الفاظ داخل کیے۔دہلی میں وفات پائی اور دلی دروازے کے باہر دفن ہوئے۔ تصانیف میں ایک دیوان فارسی ہے۔ اردو میں ایک ضخیم دیوان جمع کر لیا تھا آخر عمر میں اس سے ایک چھوٹا دیوان تصنیف کیا اور دیوان زادہ اس کا نام رکھا۔ حقے پر ایک مثنوی محمد شاہ بادشاہ کی فرمائش پر لکھی۔ ایک دیوان قدیم رنگ میں تھا جو نادر شاہ کی تاخت و تاراج میں ضائع ہو گیا۔
نمونہ کلام

اے قدرداں کمال حاتم دیکھ
عاشق و شاعر و سپاہی ہے

کئی دیوان کہہ چکا حاتم
اب تلک پر زباں نہیں درست

زمرہ:1600ء
زمرہ:اردو شعرا
زمرہ:فارسی شعرا
ایسکی

تصغیر|250px|ASCII
ایسکی یا امریکی معیاری رمز برائے اطلاعاتی تبادلہ (ASCII) اصل میں امریکن سٹینڈرڈ کوڈ فار انفارمیشن ایکسچینج کا مخفف ہے اور اس کی اردو امریکی معیاری رمز برائے اطلاعاتی تبادلہ ہے جس کا مخفف ---- امرات ---- کیا جاتا ہے۔

کمپیوٹر میں ڈیٹا کو ظاہر کرنے کے لیے صرف ایک عدد صفر یا ایک کا ہندسہ کافی نہیں ہو سکتا۔ اس لیے سات یا آٹھ صفر اور ایک کے مختلف جوڑ ملا کر ایک لفظ تشکیل دیا جاتا ہے۔

مثال کے طور پر، 000 000 00 کا مجموعہ اساس دس والے صفر کے ہندسے کو ظاہر کرتا ہے، 01 000 000 کو اساس دس کے نظام والے ایک کو ظاہر کرتا ہے۔

آسکی کی دو اقسام ہیں، آسکی 7 اور آسکی 8۔ آسکی 7میں 7 صفر اور ایک مل کر ایک لفظ تشکیل دیتے ہیں۔ جبکہ آسکی 8 میں آٹھ ہندسے مل کر ایک لفظ بناتے ہیں۔

یہ بات قابلٍ غور ہے کہ اگر ہم a کو کوڈ کرنا چاہیں گے تو اس کے لیے 64 کا ہندسہ اساس دس کے نظام سے اساس 2 کے نظام میں تبدیل ہوگا۔ یعنی 00010000 سے ظاہر کیا جائے گا۔

اور مزے کی بات، اگر 64 کا ہندسہ تبدیل کرنا ہو تو 6 کو الگ اور 4 کو الگ 8 آسکی حروف سے ظاہر کیا جائے گا۔ جو 4 کو 00000100 سے اور 6 کو 00000110 سے ظاہر کریں گے۔

سب سے پہلے اسے دوسری جنگٍ عظیم میں استعمال کیا گیا تھا تاکہ ڈیٹا کو دشمن نہ پڑھ سکے۔ بعد ازاں اسے کمپیوٹر کے حوالے سے عام بنا دیا گیا۔
بیرونی روابط

زمرہ:اوائل کلمات
زمرہ:سانچہ حوالہ جات میں نامعلوم پیرامیٹر پر مشتمل صفحات
زمرہ:کامنز زمرہ جس کا ربط ویکی ڈیٹا پر ہے
زمرہ:کمپيوٹنگ کی تاریخ
زمرہ:کمپیوٹر سائنس
زمرہ:کمپیوٹر
زمرہ:کمپیوٹنگ
زمرہ:محرفی تشفیر
زمرہ:ویکی ڈیٹا سے مطابقت رکھنے والی مختصر تفصیل
مزید دیکھیے

* سائنس
* جغرافیہ
* تاریخ
* سیاست
* فن
* مذہب
* فلسفہ
* زبان
وحید الدین سلیم

مولانا وحید الدین سلیم پانی پت کے ایک مشہور خاندان میں 1869ء میں پیدا ہوئے۔ ان کے والد حاجی فرید الدین حضرت شاہ شرف الدین بوعلی قلندر کی درگاہ کے متولی تھے۔ ابتدائی تعلیم پانی پت میں حاصل کی، اس کے بعد لاہور آ گئے یہاں عربی اور فارسی کی تعلیم مکمل کی اور میٹرک کا امتحان پاس کیا۔ اس کے بعد ریاست بہاولپور میں محکمہ تعلیم میں ملازم ہو گئے کچھ عرصہ رام پور میں ہیڈ مولوی کی حیثیت سے کام کیا۔ کچھ دنوں پانی پت میں مطب قائم کیا۔ انہی دنوں الطاف حسین حالی کی وساطت سے ان کی ملاقات سرسید احمد خان سے ہو گئی۔ انھوں نے متاثر ہو کر اپنا سیکرٹری بنا لیا اور یہ تعلق سرسید کی وفات تک قائم رہا اس کے بعد انھوں نے اپنا رسالہ (معارف) نکالا۔
اخبار سائنٹیفک سوسائٹی یا علی گڑھ گزٹ، مسلم گزٹ لکھنو اور زمیندار لاہور کے بھی ایڈیٹر رہے۔ مضمون نگاری اور ترجمہ نویسی کی وجہ سے ریاست حیدرآباد بلا لیے گئے، وہاں دارالترجمہ میں اپنی مشہور کتاب (وضع اصلاحات) تصنیف کی۔ عثمانیہ یونیورسٹی قائم ہوئی تو وہ اردو کے پہلے اسسٹنٹ پروفیسر مقرر ہوئے، بعد میں پروفیسر ہو گئے۔ 1927ء میں انتقال ہوا۔
تصانیف

* اردو دیومالا
* عربوں کی شاعری
* تلسی داس کی شاعری
افسانہ

افسانہ ادب کی نثری صنف ہے۔ لغت کے اعتبار سے افسانہ جھوٹی کہانی کو کہتے ہیں لیکن ادبی اصطلاح میں یہ لوک کہانی کی ہی ایک قسم ہے۔ ناول زندگی کا کُل اور افسانہ زندگی کا ایک جز پیش کرتا ہے۔ جبکہ ناول اور افسانے میں طوالت کا فرق بھی ہے اور وحدت تاثر کا بھی۔

افسانہ کو کہانی بھی کہا گیا ہے۔ لیکن موجودہ ادبی تناظر میں افسانے سے مقصود مختصر افسانہ ہے جو کم سے کم آدھے گھنٹے میں یا آدھی نشست میں پڑھا جاتا ہے۔ افسانہ دراصل ایک ایسا قصہ ہے جس میں کسی ایک واقعہ یا زندگی کے کسی اہم پہلو کو اختصاراً اور دلچسپی سے تحریر کیا جاتا ہے۔اس کی ترتیب میں اجزائے ترکیبی کا بہت زیادہ عمل دخل رہتا ہے اور ان میں سے وحدت تاثر کو زیادہ اہمیت حاصل ہے۔

پریم چندر کے علاوہ سجاد حیدر اور سلطان حیدر جوش نے بھی اردو میں مختصر افسانہ کے نمونے پیش کیے۔ شروع میں پریم چند نے بنگالی ادب سے متاثر ہو کر لکھنا شروع کیا تھا ان کے افسانوں کا پہلا مجموعہ 'سوز وطن'1908'میں شائع ہوا۔ ان افسانوں میں سامراج دشمن اور وطن دوستانہ جذبات کی ترجمانی کی گئی تھی اس لیے انگریز حاکموں نے اس مجموعے کو ضبط کر لیا۔ پریم چند کی ابتدائی کہانیوں میں داستانوں کے انداز کی جھلک تھی لیکن بعد میں ان کا فن برابر ارتقا رہا اور انھوں نے اردو افسانہ نگاری کو نئی بلندیوں تک پہنچا دیا۔
تعریف

افسانہ زندگی کے کسی ایک واقعے یا پہلو کی وہ خلّاقانہ اور فنی پیش کش ہے جو عموماً کہانی کی شکل میں پیش کی جاتی ہے۔ ایسی تحریر جس میں اختصار اور ایجاز بنیادی حیثیت رکھتے ہیں۔ وحدتِ تاثر اس کی سب سے اہم خصوصیت ہے۔
ایڑگر ایلن پو کے مطابق:

" افسانہ ایک ایسی بیانیہ صنف ہے جو اتنی مختصر ہو کہ ایک ہی نشست میں پڑھی جاسکے، جسے قاری کو متاثر کرنے کے لیے لکھا گیا ہو اور جس سے وہ تمام غیر ضروری اجزا نکال دیے گئے ہوں، جو تاثر قائم رکھنے میں معاون نہ ہوں۔اس میں "وحدت تاثر"اور"کلیت"(Totality)ہو۔"
وحدتِ تاثر

افسانہ دوسری طرح کی کہانیوں سے اسی لحاظ سے منفرد اور ممتاز ہے کہ اس میں واضح طور پر کسی ایک چیز کی ترجمانی اور مصوری ہوتی ہے۔ ایک کردار، ایک واقعہ، ایک ذہنی کیفیت، ایک جذبہ، ایک مقصد، مختصر یہ کہ افسانے میں جو کچھ بھی ہو، ایک ہو۔ [2] افسانے کی یہ خاصیت کہ یہ اپنے اختتام پر قاری کے ذہن پر واحد تاثر قائم کرتا ہے، وحدتِ تاثر کہلاتی ہے۔
مزید دیکھیے

* افسانچہ
* طویل مختصر افسانہ
* پاکستانی افسانہ
بیرونی روابط
حوالہ جات

زمرہ:اردو ادب کی اصطلاحات
زمرہ:اصناف ادب
زمرہ:تقریری روایات
زمرہ:بیانیات
زمرہ:روایتی کہانیاں
زمرہ:لوک کہانیاں
زمرہ:ویکی ڈیٹا سے مختلف مختصر وضاحت
نظم

نظم سے مراد ایسی صنف سخن ہے جس میں کسی بھی ایک خیال کو مسلسل بیان کیا جاتا ہے۔ نظم میں موضوع اور ہیئت کے حوالے سے کسی قسم کی کوئی پابندی نہیں۔ اس کی مثال یہ ہے کہ ہمارے ہاں نظمیں مثنوی اور غزل کے انداز میں لکھی گئی ہیں۔ جدید دور میں نظم ارتقائی مراحل سے گزرتے ہوئے آج کئی حالتوں میں تقسیم ہو چکی ہے، جس کی پانچ بنیادی قسمیں ہیں:
# پابند نظم
# نظم معرا
# آزاد نظم
# نثری نظم
# یک مصرعی نظم
مزید دیکھیے

* پاکستانی نظم


زمرہ:ادب
زمرہ:اردو ادب کی اصطلاحات
زمرہ:اصناف
زمرہ:اصناف ادب
زمرہ:اصناف شاعری
زمرہ:جمالیات
زمرہ:شاعرانہ ہیئتیں
زمرہ:شاعری
زمرہ:اردو شاعری
زمرہ:ہندوستانی شعریات
قصیدہ

“لفظ قصیدہ عربی لفظ قصد سے بنا ہے اس کے لغوی معنی قصد (ارادہ ) کرنے کے ہیں۔ گویا قصیدے میں شاعر کسی خاص موضوع پر اظہار خیال کرنے کا قصد کرتا ہے اس کے دوسرے معانی مغز کے ہیں یعنی قصیدہ اپنے موضوعات و مفاہیم کے اعتبار سے دیگر اصناف ِ شعر کے مقابلے میں وہی نمایاں اور امتیازی حیثیت رکھتا ہے جو انسانی جسم و اعضاءمیں مغز کو حاصل ہوتی ہے فارسی میں قصیدے کو چامہ بھی کہتے ہیں”۔
اردو ادب میں قصیدہ فارسی سے داخل ہوئے۔ اردو میں میرزا رفیع سودا اور ابراہیم ذوق جیسے شعرا نے قصیدے کی صنف کو اعلی مقام تک پہنچایا۔
قصیدہ ہیئت کے اعتبار سے غزل سے ملتا ہے بحر شروع سے آخر تک ایک ہی ہوتی ہے پہلے شعر کے دونوں مصرعے اور باقی اشعار کے آخری مصرعے ہم قافیہ و ہم ردیف ہوتے ہیں۔ مگر قصیدے میں ردیف لازمی نہیں ہے۔ قصیدے کا آغاز مطلع سے ہوتا ہے۔ بعض اوقات درمیان میں بھی مطلعے لائے جاتے ہیں ایک قصیدے میں اشعار کی تعداد کم سے کم پانچ ہے زیادہ سے زیادہ کی کوئی حد مقرر نہیں۔ اُردو اور فارسی میں کئی کئی سو اشعار کے قصیدے بھی ملتے ہیں۔

قصیدے کے اجزائے ترکیبی
اجزاء
تشبیب

قصیدے کا پہلا حصہ تشبیب کہلاتا ہے۔ اس میں شاعر عشق و عاشقی کی باتیں، شباب جوانی کے قصے اور فضا کی رنگینی کا حال بیان کرتا ہے۔
گریز

تشبیب کے بعد قصیدے میں گریز کی منزل آتی ہے گریز کی یہ خوبی قرار دی گئی ہے کہ تشبیب کے بعد ممدوح کا ذکر نہایت ہی فطری اور موزوں طریقے سے کیا جائے یعنی بیان میں ایک فطری مناسبت، تسلسل اور ربط قائم رہے۔
مدح

قصیدے کا سب سے ضروری جز مدح سرائی ہے۔ اور اسی پر قصیدے کی بنیا د ہوتی ہے۔ عربی قصائد میں مدح حقیقت اور واقعیت سے بھر پور ہوتی تھی۔ یہی وجہ ہے کہ جب ایک عرب شاعر کو کسی نے اپنی مدح پر مجبور کیا تو اس نے جواب دیا کہ ” تم کچھ کرکے دکھائو تو میں تمھاری مدح کروں۔“ مگر فارسی اور اردو میں مدح کا معیار خیال آفرینی اور مبالغہ ہوتا ہے۔ یہاں ممدوح کی ذات میں مثالی خصوصیات فرض کرکے بیان کی جاتی ہیں۔ قصیدوں میں مدح کا حصہ اکثر تکرار مضامین کی وجہ سے بے لطف ہو جاتا ہے۔
حسن طلب

اس حصے میں شاعر اپنا مقصد بیان کرتا ہے۔ اس کے لیے شاعر کو ایسی سحر بیانی یا فسوں کاری سے کام لینا پڑتا یے کہ ممدوح کی طبیعت پر گراں نہ گذرے بلکہ اگر ممدوح نجیل بھی ہے تو کریم بن کر شاعر کا دامن گوہر مقصود سے بھر دے...
دعائیہ

قصیدے کا آخری حصہ دُعائیہ ہوتا ہے اس میں ممدوح کو بلند اقبال اور درازی عمر کی دعا دی جاتی ہے۔ بعض اوقات شاعر اپنی اچھی یا بری حالت ظاہر کرتا ہے۔ دعا کے ذریعے قصیدہ گو اپنا صلا بھی طلب کرتا ہے۔ دعا قصیدے میں نازک مقام ہے اور قصیدے کی کامیابی کا انحصار زیادہ تر دعا پر ہی ہوتا ہے اور قصیدے کے مقطع میں شاعر اپنا تخلص لاتا ہے۔


زمرہ:اردو ادب کی اصطلاحات
زمرہ:اصناف ادب
زمرہ:شاعرانہ ہیئتیں
زمرہ:عرب ثقافت
زمرہ:عربی ادب
زمرہ:عربی شاعری
زمرہ:قصائد
زمرہ:نظم
زمرہ:اردو شاعری
زمرہ:فارسی ادب
زمرہ:عرب موسیقی
زمرہ:نظمیں
راشد الخیری

علامہ راشد الخیری (ولادت: 1868ء - وفات: 1936ء) برصغیر کے معروف اردو کے مزاح نگار اور ناول نگار تھے۔‌

راشد الخیری کی پیدائش دہلی میں 1868ء میں ہوئی۔ والد کا نام عبد الواجد تھا ان کے مورث اعلیٰ کا نام مولانا ابولخیر اللہ تھا جو شاہجہان کے عہد میں عرب سے یہاں آکر آباد ہوئے۔ اس لیے یہ اپنے نام کے ساتھ خیری کا لفظ لگاتے ہیں شروع میں اپنے گھر پر ہی اردو، فارسی پڑھی پھر عربی اسکول میں داخل ہوئے کچھ زمانے تک الطاف حسین حالی سے بھی پڑھتے رہے۔ یہ زمانہ ملک میں جہالت کا زمانہ تھا اور طبقہ نسواں کی حالت تو بہت ہی ابتر تھی اس حالت نے مولانا کے دل کو تڑپا دیا اور دل میں ٹھان لی کہ اپنی تحریروں سے اس کی اصلاح کی کوشش کریں گے چنانچہ انھوں نے طبقہ نسواں کی اصلاح اور بہبود کے لیے تین رسالے (بنات)، جوہر نسوان اور (عصمت) جاری کیے ان میں سے (عصمت) ان کی وفات کے بعد بھی چلتا رہا۔ وہ اردو کے چند خوش قسمت مصنفوں میں تھے جن کی کتابیں کثیر التعداد ہونے کے ساتھ ہی قبول عام کی سند حاصل کر چکی تھیں۔ راشد الخیری کا انتقال 1936ء میں ہوا۔
تصانیف

* سمرنا کا چاند
* صبح زندگی
* شام زندگی
* شب زندگی
* نوحہ زندگی
* ماہ عجم
* شاہین و درّاج
* نانی عشو
* جوہرِ عصمت
* محبوبِ خداوند
* آمنہ کا لال
* عروسِ کربلا
* الزہرا
* سرابِ مغرب
* بنت الوقت
* حیاتِ صالحہ
* سیدہ کا لال

نیز انھوں نے خواتین کے لیے کئی رسائل جاری کیے جن میں صمت، سہیلی، بنات اور جوہرِ نسواں قابلِ ذکر ہیں۔
مزید دیکھیے

* صفیہ خیری
حوالہ جات

زمرہ:1868ء کی پیدائشیں
زمرہ:1936ء کی وفیات
زمرہ:اردو مذہبی مصنفین
زمرہ:اردو مزاح نگار
زمرہ:اردو ناول نگار
زمرہ:برطانوی ہند کے اردو لکھاری
رشید احمد صدیقی

رشید احمد صدیقی یوپی کے ضلع جونپور کے ایک گاؤں مڑیا میں 1894ء میں پیدا ہوئے۔ میٹرک تک جونپور میں رہے، پھر اعلیٰ تعلیم کے لیے علی گڑھ آ گئے۔ مالی حالت سے مجبور ہو کر کچہری میں ملازمت کرنے پر مجبور ہو گئے۔ چنانچہ ملازمت کے ساتھ ساتھ تعلیم بھی جاری رکھی اورفارسی میں ایم اے کیا۔ آپ نے طالب علمی کے زمانے سے مزاحیہ مضامین لکھنا شروع کیے۔ علی گڑھ میگزین کے ایڈیٹر رہے۔ 1922ء میں وہیں کالج میں پروفیسر ہو گئے اور جب یونیورسٹی بنی اور اردو ادبیات کا شعبہ قائم ہوا تو رشید احمد صدیقی کو صدر شعبہ بنا دیا گیا۔ وہ شعروادب کا بڑا ستھرا ذوق رکھتے ہیں ادب کے بڑے اچھے استاد ہیں ان کی زندگی شرافت اور اعلیٰ اخلاقی اقدار کا بہترین نمونہ ہے۔ 1977ء میں ان کا انتقال ہوا۔
سوانح

عبد الماجد دریابادی آپ کے بھائی تھےـ
تصانیف

* مضامین رشید
* خنداں
* گنج ہائے گرانمایہ
* طنزیات و مضحکات
* اردو طنز و مزاح کی تنقیدی تاریخ
آرا

؛آل احمد سرور
اکبر کے بعد اردو میں طنزیاتی روح سب سے زیادہ رشید احمد صدیقی کے یہاں ہے، ان کی سوجھ بوجھ بہت اچھی ہے اور ان کا تخیّل خلاق ہے، وہ معمولی باتوں میں مضحک پہلو بہت جلد دیکھ لیتے ہیں وہ قولِ محال یا Paradox کے ماہر ہیں اور الفاظ کے الٹ پھیر سے خوب کام لیتے ہیں۔ ان میں ایک سولیٹ کی تیزی، برناڈشاہ کی بُت شکنی، جسٹرٹن کی طباعی تینوں کے نمونے ملتے ہیں۔
مزید دیکھیے

* مختار مسعود
* جامعہ علی گڑھ
حوالہ جات
بیرونی روابط

* اردستان ریڈیو
* اردو مضمون
* ان کی سوانح حیات
مضامین
* اقبالیات کے سو سال، علامہ اقبال سائبر لائیبریری
* رشید احمد صدیقی کی خاکہ نگاری
*

زمرہ:1894ء کی پیدائشیں
زمرہ:1977ء کی وفیات
زمرہ:ادب اور تعلیم کے شعبے میں پدم شری وصول کنندگان
زمرہ:اردو تنقید نگار
زمرہ:اردو خاکہ نگار

زمرہ:اردو محققین
زمرہ:اردو مزاح نگار
زمرہ:بھارتی مسلم شخصیات
زمرہ:بھارتی نثر نگار
زمرہ:ساہتیہ اکیڈمی اعزاز یافتگان برائے اردو ادب
زمرہ:علی گڑھ کی شخصیات
زمرہ:اردو کے ماہر لسانیات
زمرہ:اردو مصنفین
زمرہ:جامعہ علی گڑھ کے فضلا
زمرہ:علی گڑھ مسلم یونیورسٹی کا تدریسی عملہ
شوکت تھانوی

شوکت تھانوی 3 فروری 1904کو پیدا ہوئے اور ایکصحافی،ناول نگار، ڈراما نگار،افسانہ نگار، مزاح نگار، ادیب اور شاعر تھے۔انھوں نے ادب کی ہر صنف میں نام کمایا مگر ان کی اصل شہرت مزاح نگاری اور خاص طور پر روزنامہ جنگ میں لکھے گئے ان کے مزاحیہ کالم ہیں۔ نام محمد عمر اور شوکت تخلص تھا۔ اور یہ شوکت تھانوی کے نام سے مشہور ہوئے۔ اور 4 مئی 1963 میں انتقال کرگئے۔
سوانح حیات

اتر پردیش (یو پی) کے مشہور قصبے تھانہ بھون کے رہنے والے تھے۔ ضلع متھرا کے مقام بندرابن میں 1907ء میں پیدا ہوئے جہاں ان کے والد محکمہ پولیس میں ملازم تھے۔ کچھ دنوں بعد ان کے والد انسپکٹر جنرل پولیس ہو کر بھوپال چلے گئے۔ شوکت نے بھوپال ہی میں ہوش سنبھالا۔ پھر والد لکھنؤ آ گئے۔ کچھ دنوں علی گڑھ میں بھی رہے مگر والد کی وجہ سے تعلیم کو ادھورا چھوڑ کر معاش کی فکر کرنی پڑی۔ صحافت سے دلچسپی تھی۔ ہندوستان کے کئی مشہور اخباروں سے وابستہ رہے۔ ان میں ہمدم، ہمت، ہفت روزہ سرپنچ زیادہ مشہور ہیں۔ اسی ہفتہ وار اخبار نے انھیں مزاح نگار کی حیثیت سے متعارف کرایا۔ ان کے مضامین سودیشی ریل، سودیشی ڈاک وغیرہ اب تک دلچسپی سے پڑھے جاتے ہیں۔ پاکستان بننے کے بعد کراچی آ گئے اور مختلف اخبارات سے وابستہ رہے۔ ریڈیو پاکستان سے ان کا مستقل فیچر (قاضی جی) بہت مقبول ہوا۔ آخری دنوں میں (جنگ) راولپنڈی ایڈیشن کے ایڈیٹر تھے۔ 1963ء میں انتقال ہوا۔ شوکت تھانوی شاعر بھی تھے، ان کا مجموعہ کلام (گہرستان) کے نام سے شائع ہوا۔
تصانیف
مزید دیکھیے

* عرش منیر
حوالہ جات

زمرہ:1904ء کی پیدائشیں
زمرہ:1963ء کی وفیات
زمرہ:اردو افسانہ نگار
زمرہ:اردو خاکہ نگار
زمرہ:اردو ناول نگار
زمرہ:بیسویں صدی کے پاکستانی افسانہ نگار
زمرہ:بیسویں صدی کے مرد مصنفین
زمرہ:بیسویں صدی کے ناول نگار
زمرہ:پاکستانی مرد مختصر افسانہ نگار
زمرہ:پاکستانی مزاح نگار
زمرہ:پاکستانی مصنفین
زمرہ:پاکستانی ناول نگار
زمرہ:پاکستانی ڈراما نگار اور ڈراما نویس
زمرہ:تمغائے امتیاز
زمرہ:پاکستانی ریڈیو شخصیات
زمرہ:لاہوری شخصیات
زمرہ:میانی صاحب قبرستان میں مدفون شخصیات
زمرہ:تمغائے امتیاز وصول کنندگان
زمرہ:مہاجر شخصیات
زمرہ:ضلع شاملی کی شخصیات
زمرہ:بیسویں صدی کے پاکستانی مرد مصنفین
زمرہ:لاہور کے مصنفین